ভরা বর্ষায় এ কী ঘটল লাদাখে! তড়িঘড়ি সতর্ক হল প্রশাসন

ওয়েব ডেস্ক: উত্তর ভারত জুড়ে তীব্র বর্ষার (Monsoon) প্রভাবে শুরু হয়েছে বিপর্যয়। জম্মু-কাশ্মীর থেকে হিমাচল প্রদেশ, দিল্লি থেকে উত্তরাখণ্ড- একাধিক রাজ্যে হয়েছে বন্যা (Flood)। হড়পা বান ও ভূমিধসে বিপর্যস্ত হয়েছে অধিকাংশ পাহাড়ি এলাকা, বেশ কয়েকদিন থমকে গিয়েছিল চারধাম যাত্রা। এই ঘোর বর্ষার মাঝেই ফের এক অদ্ভুত প্রাকৃতিক ঘটনার সাক্ষী রইল লাদাখ (Ladakh)। ঝড়বৃষ্টি নয়, ভরা বর্ষায় তুষারপাত (Snowfall) হল লাদাখে। উল্লেখযোগ্য বিষয় হল, হেমন্তে নয়, সেখানে মরশুমের প্রথম তুষারপাত হল অগাস্টেই।

সরকারি সূত্রে জানা গিয়েছে, মঙ্গলবার ১৮,৩৭৯ ফুট উচ্চতায় অবস্থিত খারদুং লাতে তুষারপাত হয়েছে। এটি বিশ্বের দ্বিতীয় সর্বোচ্চ মোটরযোগ্য পাস বলে পরিচিত। তবে শুধু এখানেই নয়, এদিন একইসঙ্গে বরফ পড়তে দেখা গিয়েছে একাধিক পার্বত্য গিরিপথে। এর মধ্যে রয়েছে প্যাঙ্গং হ্রদ সড়কের চাংলা টপ এবং জান্সকার উপত্যকার বিভিন্ন অঞ্চল। গত ২৪ ঘণ্টায় লাদাখের প্রায় সবকটি প্রধান গিরিপথেই হালকা থেকে মাঝারি তুষারপাত হয়েছে।

আরও পড়ুন: অরুণাচলে ভূমিধস, পাহাড় থেকে গড়িয়ে পড়ছে পাথরের চাঁই

একইসঙ্গে আবার লাদাখের সমতল অঞ্চলে মাঝারি বৃষ্টিও হয়েছে বলে খবর। লেহ ও কারগিল জেলা সদর দফতর সহ অন্যান্য উপবিভাগে বৃষ্টিপাত হয়েছে বলে জানানো হয়েছে। তবে এখন পর্যন্ত কোনো ক্ষয়ক্ষতির খবর মেলেনি। আবহাওয়া দফতর ইতিমধ্যে লাদাখজুড়ে লাল সতর্কতা (Red Alert) জারি করেছে। পূর্বাভাসে বলা হয়েছে, মঙ্গলবার বহু জায়গায় ভারী বৃষ্টি, কিছু এলাকায় মাঝারি থেকে হালকা বৃষ্টি এবং বিচ্ছিন্ন স্থানে ভারী বর্ষণের সম্ভাবনা রয়েছে।

প্রশাসনের তরফে সতর্ক করে জানানো হয়েছে, প্রবল বৃষ্টিপাতে পুরনো কাঁচামাটির বাড়ি ক্ষতিগ্রস্ত হতে পারে, জল ঢুকে সমস্যা তৈরি করতে পারে, পার্বত্য গিরিপথে যান চলাচল ব্যাহত হতে পারে, উঁচু এলাকায় তুষারপাতের সম্ভাবনা রয়েছে এবং স্থানীয়ভাবে ভূমিধস বা কাদাধসের ঘটনাও ঘটতে পারে। অন্যদিকে, প্রতিকূল আবহাওয়ার কারণে লেহ বিমানবন্দর থেকে একাধিক উড়ান বাতিল করা হয়েছে।