কাটছে দুর্যোগের মেঘ! আগামী সপ্তাহেই রাজ্য থেকে বিদায় নেবে বর্ষা?

ওয়েব ডেস্ক: পুজো শেষ, কিন্তু রাজ্যে এখনও বর্ষার (Monsoon) প্রভাব রয়ে গিয়েছে। যদিও হাওয়া অফিসের পূর্বাভাস (Weather Forecast) বলছে, ধীরে ধীরে বিদায়ের পথে এগোচ্ছে দক্ষিণ-পশ্চিম মৌসুমি বায়ু। আলিপুর আবহাওয়া দফতর জানিয়েছে, আগামী দুই থেকে তিন দিনের মধ্যে পশ্চিমবঙ্গ থেকে বর্ষা বিদায়ের প্রক্রিয়া শুরু হয়ে যাবে। ইতিমধ্যেই মহারাষ্ট্র, মধ্যপ্রদেশ, উত্তরপ্রদেশ, ঝাড়খণ্ড এবং ছত্তিশগড়ের বেশিরভাগ অংশ থেকে বর্ষা সরে গিয়েছে। এবার পালা বাংলার।

তবে এখনও দক্ষিণ বাংলাদেশের উপরে অবস্থানরত একটি ঘূর্ণাবর্ত রয়েছে সক্রিয়ভাবে। এর প্রভাবে রবিবার দক্ষিণবঙ্গের আকাশ আংশিক মেঘলা থাকতে পারে। কলকাতা, দুই ২৪ পরগনা, হাওড়া, হুগলি, পূর্ব ও পশ্চিম মেদিনীপুরের কিছু জায়গায় বিক্ষিপ্তভাবে হালকা বৃষ্টি (Rainfall) হতে পারে। শনিবারের তুলনায় রবিবার বৃষ্টির পরিমাণ কিছুটা কমবে বলে জানিয়েছে আবহাওয়া দফতর।

আরও পড়ুন: সুজিত বসুর অফিস থেকে ২০ ঘণ্টা পর বেরল ইডি

তবে সোমবার থেকে দক্ষিণবঙ্গে (South Bengal Weather) বৃষ্টির সম্ভাবনা আরও হ্রাস পাবে। বাতাসে জলীয় বাষ্পের পরিমাণ কমবে, আর্দ্রতা কিছুটা হালকা হবে। ফলে গুমোট ভাবও কিছুটা কমবে শহর কলকাতা (Kolkata Weather) ও পার্শ্ববর্তী জেলাগুলিতে। আগামী সপ্তাহে পশ্চিম বর্ধমান, বাঁকুড়া ও পুরুলিয়ার দিক থেকে বর্ষা বিদায় নিতে শুরু করবে বলে ইঙ্গিত দিয়েছে দফতর।

অন্যদিকে, উত্তরবঙ্গে (North Bengal Weather) ভারী বৃষ্টির সম্ভাবনা নেই বললেই চলে। দার্জিলিং, কালিম্পং, জলপাইগুড়ি, কোচবিহার ও আলিপুরদুয়ারে আকাশ বেশিরভাগ সময় পরিষ্কার থাকবে, মাঝে মাঝে আংশিক মেঘলা হতে পারে। পার্বত্য এলাকায় স্থানীয়ভাবে বজ্রবিদ্যুৎ-সহ হালকা বৃষ্টির সম্ভাবনা থাকলেও তা খুব সামান্য।

আবহাওয়া দফতরের মতে, রাজ্যজুড়ে ধীরে ধীরে কমবে আর্দ্রতা ও বৃষ্টির পরিমাণ। সবকিছু ঠিকঠাক থাকলে, আগামী সপ্তাহের মাঝামাঝি থেকেই পশ্চিমবঙ্গ থেকে আনুষ্ঠানিক ভাবে বিদায় নিতে পারে এ বছরের বর্ষা।