ঘন্টায় ঘন্টায় নামছে ধস, দুর্গম হচ্ছে রাস্তা! বন্ধ হয়ে গেল চারধাম যাত্রা

ওয়েব ডেস্ক: বর্ষায় (Monsoon) বিপর্যয় অব্যাহত উত্তর ভারতজুড়ে (North India Floods)। এবার উত্তরাখণ্ডে (Uttarakhand Flood) ভারী বর্ষণে (Heavy Rainfall) একাধিক ভূমিধসের (Landslide) কারণে বন্ধ হয়ে গেল চারধাম যাত্রা (Char Dham Yatra Halts)। বৃহস্পতিবার পুণ্যার্থীদের উদ্দেশ্যে এই ঘোষণা করে দেওয়া হয় প্রশাসনের তরফে। বুধবার রাতভর প্রবল বৃষ্টিপাতের জেরে রাজ্য জুড়ে ১৫৫টি সড়ক বন্ধ হয়ে যায়, যার মধ্যে গুরুত্বপূর্ণ কয়েকটি জাতীয় সড়কও রয়েছে। ফলে বদ্রীনাথ, কেদারনাথ, গঙ্গোত্রী ও যমুনোত্রীগামী বহু তীর্থযাত্রী মাঝপথে আটকে পড়েন।

এই অবস্থায় আবার আবহাওয়া দফতর জানি দিয়েছে, শুক্রবার ও শনিবার বাগেশ্বর, চম্পাবন্ত, নৈনিতাল, দেহরাদুন, হরিদ্বার ও চামোলিতে অতি ভারী বৃষ্টির সম্ভাবনা রয়েছে। এর ফলে এইসব পাহাড়ি এলাকায় ইতিমধ্যে কমলা সতর্কতা জারি করে দেওয়া হয়েছে। তবে শুধুমাত্র পাহাড়ি জেলা নয়, এদিন সমতল সংলগ্ন এলাকাগুলিতেও প্রবল ঝড়-বৃষ্টির পূর্বাভাস রয়েছে।

আরও পড়ুন: বৈষ্ণোদেবী যাত্রাপথে গভীর খাদে বাস পড়ে মৃত ১, আহত বহু

আর বিপর্যয়ের কথা বললে, দেবভূমি উত্তরাখণ্ডের চামোলি জেলায় বদ্রীনাথ জাতীয় সড়কের কামেরা, ভানেরপানি এবং পাগল নালায় ভূমিধসের ফলে রাস্তা অবরুদ্ধ হয়ে যায়। জাতীয় সড়ক কর্তৃপক্ষের দ্রুত তৎপরতায় প্রায় তিন ঘণ্টার চেষ্টায় রাস্তা পরিষ্কার করা হয় এবং পুলিশি নিরাপত্তায় আটকে থাকা যাত্রীরা আবারও রওনা দেন।

এদিকে উত্তরকাশীতে গঙ্গোত্রী ও যমুনোত্রীর সড়ক যোগাযোগ ক্ষতিগ্রস্ত হয়েছে। গঙ্গোত্রী মহাসড়ক ধরাসু ও সোনগড়ের কাছে বন্ধ হয়ে যায়। অন্যদিকে যমুনোত্রী মহাসড়কেও কুঠনাউর ও নারদছট্টিতে যান চলাচল বন্ধ হয়ে পড়ে। প্রশাসনের নির্দেশে পুনরুদ্ধারকারী দল কয়েক ঘণ্টার মধ্যেই সড়ক চালু করতে সক্ষম হয়।

রাজ্য বিপর্যয় মোকাবিলা দফতরের তথ্য অনুযায়ী, বৃহস্পতিবার সকাল পর্যন্ত গড়ে ১৫.১ মিলিমিটার বৃষ্টিপাত রেকর্ড হয়েছে, যা স্বাভাবিকের তুলনায় অনেক বেশি। পরিস্থিতি নজরে রেখে রাজ্য প্রশাসন ও উদ্ধারকারী বাহিনীকে সর্বক্ষণ সতর্ক অবস্থায় রাখা হয়েছে।